b'\n_START_ARTICLE_\nKarkemi\xc5\xa1\n_START_SECTION_\nGeografija najdi\xc5\xa1\xc4\x8da\n_START_PARAGRAPH_\nKarkemi\xc5\xa1 je obse\xc5\xbeno arheolo\xc5\xa1ko najdi\xc5\xa1\xc4\x8de s povr\xc5\xa1ino 90 ha, od katerih je 55 ha v Tur\xc4\x8diji in 35 v Siriji. Najdi\xc5\xa1\xc4\x8de je na zahodni obali Evfrata pribli\xc5\xbeno 60 km jugovzhodno od Gaziantepa v Tur\xc4\x8diji in 100 km severovzhodno od Alepa v Siriji. Preko najdi\xc5\xa1\xc4\x8da pelje Bagdadska \xc5\xbeelezni\xc5\xa1ka proga, ki je hkrati meja med Tur\xc4\x8dijo in Sirijo. Na karkemi\xc5\xa1ki nekropoli in v notranjem mestu je tur\xc5\xa1ka voja\xc5\xa1ka baza. Dostop do tistega dela najdi\xc5\xa1\xc4\x8da je trenutno prepovedan. Ve\xc4\x8dina zunanjega mesta je na sirijskem ozemlju.\n_START_SECTION_\nZgodovina raziskav\n_START_PARAGRAPH_\nKarkemi\xc5\xa1 so zaradi ve\xc4\x8d omemb v Svetem pismu in egip\xc4\x8danskih in asirskih besedilih znanstveniki poznali \xc5\xbee zelo zgodaj. Njegovo lokacijo je kljub temu \xc5\xa1ele leta 1876 odkril angle\xc5\xa1ki asiriolog George Smith. Karkemi\xc5\xa1 so pred tem istovetili s Circezijem na soto\xc4\x8dju rek Habur in Evfrat v vzhodni Siriji. Nekateri zgodnji znanstveniki so menili, da bi Jarabulus lahko bil Hierapolis Bambyce, \xc4\x8deprav je to najdi\xc5\xa1\xc4\x8de v resnici Manbid\xc5\xbe v Siriji._NEWLINE_V letih 1878 do 1881 je najdi\xc5\xa1\xc4\x8de raziskoval Britanski muzej pod vodstvom Patricka Hendersona, v letih 1911 do 1914 pa pod vodstvom D. G. Hogartha. Zadnja kampanja je bila leta 1920 pod vodstvom C. L. Woolleya in Philipa Langstaffea Ord Guya. Raziskave je leta 1914 prekinila prva svetovna vojna in leta 1920 kon\xc4\x8dala tur\xc5\xa1ka vojna za neodvisnost. Med temi izkopavanji je bila odkrita ve\xc4\x8dina ostankov iz asirskega in novohetitskega obdobja, vklju\xc4\x8dno z obrambnimi zgradbami, templji, pala\xc4\x8dami in \xc5\xa1tevilnimi bazaltnim kipi in reliefi z napisi v luvijskih hieroglifih._NEWLINE_Ko je bilo o\xc4\x8di\xc5\xa1\xc4\x8deno minsko polje v tur\xc5\xa1kem delu najdi\xc5\xa1\xc4\x8da, so se arheolo\xc5\xa1ke raziskave nadaljevale leta 2011. Izkopavanja v notranjem in zunanjem mestu je opravila tur\xc5\xa1ko-italijanska skupina znanstvenikov z univerz v Bologni, Gaziantepu in Istanbulu pod vodstvom profesorja Nicol\xc3\xb2ja Marchettija._NEWLINE_Arheolo\xc5\xa1ke raziskave zunanjega mesta na sirijski strani najdi\xc5\xa1\xc4\x8da so potekale v okviru projekta Karkemi\xc5\xa1 pod pokroviteljstvom DGAM iz Damaska, Britanskega sveta za raziskave v Levantu in Britanske akademije vodstvom profesorjev T. J. Wilkinsona in E. Peltenburga. Podro\xc4\x8dje zunanjega mesta je ogro\xc5\xbeeno zaradi \xc5\xa1irjenja kmetijskih zemlji\xc5\xa1\xc4\x8d in zlorab.\n_START_SECTION_\nZgodovina naseljenosti\n_START_PARAGRAPH_\nMesto je bilo naseljeno od kamene in bakrene dobe. Majhni kamniti grobovi so iz obdobja okoli 2400 pr. n. \xc5\xa1t. (zgodnja bronasta doba). V Ebli so odkrili arhive iz 3. tiso\xc4\x8dletja pr. n. \xc5\xa1t., v katerih je \xc5\xbee omenjen Karkemi\xc5\xa1. Dokumenti iz Marija in Alalaha iz obdobja okoli 1800 pr. n. \xc5\xa1t. omenjajo, da je bil Karkemi\xc5\xa1 pomembno sredi\xc5\xa1\xc4\x8de trgovanja z lesom in da je v njem vladal kralj Aplahanda. Mesto je imelo sklenjene sporazume z Ugaritom in Mitanijem (Hanilgalbatom). V antiki je mesto obvladovalo plitvino za prehod preko Evfrata, kar je zelo okrepilo njegovo strate\xc5\xa1ko in zgodovinsko pomembnost._NEWLINE_Faraon Tutmoz I. iz Osemnajste egip\xc4\x8danske dinastije je v bli\xc5\xbeini Karkemi\xc5\xa1a postavil stelo v spomin na svojo zmago v Siriji in drugih de\xc5\xbeelah na drugi strani Evfrata. Proti koncu vladavine faraona Ehnatona okoli 14. stoletja pr. n. \xc5\xa1t. je Karkemi\xc5\xa1 zasedel hetitski kralj \xc5\xa0upiluliuma I., ki ga je pretvoril v kraljestvo in za kralja imenoval svojega sina Pija\xc5\xa1\xc5\xa1ilija._NEWLINE_V pozni bronasti dobi je Karkemi\xc5\xa1 postal eno od najpomembnej\xc5\xa1ih mest Hetitskega cesarstva in dosegel vi\xc5\xa1ek okoli 11. stoletja pr. n. \xc5\xa1t. Karkemi\xc5\xa1 je pre\xc5\xbeivel propad Hetitskega cesarstva in napade ljudstev z morja in v \xc5\xbeelezni dobi postal prestolnica pomembnega Novohetitskega kraljestva in pomembno trgovsko sredi\xc5\xa1\xc4\x8de. \xc4\x8cetudi faraon Ramzes III. na napisu iz osmega leta njegove vladavine v svojem pogrebnem templju v Medunet Habuju trdi, da so Karkemih uni\xc4\x8dila ljudstva z morja, je mesto njihov napad pre\xc5\xbeivelo. Dokazano je, da je bil Kuzi-Te\xc5\xa1ub, sin kralja Talmi-Te\xc5\xa1uba sodobnik hetitskega kralja \xc5\xa0upiluliume II. On in njegovi nasledniki so kot\xc2\xa0\xc2\xbbveliki kralji\xc2\xab\xc2\xa0vladali v majhnem cesarstvu, ki je segalo od jugovzhodne Male Azije do severne Sirije in zahodnega kraka Evfrata. To pomeni, da se je Kuzi-Te\xc5\xa1ub imel za pravega naslednika \xc5\xa0upiluliume I., \xc4\x8deprav je centralna dinastija v Hatu\xc5\xa1i izumrla. Dr\xc5\xbeava je obstajala od okoli 1175 do 975 pr. n. \xc5\xa1t., ko je za\xc4\x8dela izgubljati oblast in se postopoma skr\xc4\x8dila na ozemlje okrog Karkemi\xc5\xa1a._NEWLINE_Zavetnica Karkemi\xc5\xa1a je bila boginja Kubata, ki je bila verjetno huritskega izvora. Prikazovali so jo kot pob\xc3\xb3\xc5\xbeeno \xc5\xbeensko v dolgem obla\xc4\x8dilu, ki stoji ali sedi in nosi ogledalo. Glavno mo\xc5\xa1ko bo\xc5\xbeanstvo mesta je bil Karhuha, istoveten s hetitskim jelenom-bogom Kuranto._NEWLINE_V 9. stoletju pr. n. \xc5\xa1t. je kralj Sangara pla\xc4\x8deval davek asirskima kraljema A\xc5\xa1urbanipalu II. in \xc5\xa0almaneserju III. Leta 717 pr. n. \xc5\xa1t. je Karkemi\xc5\xa1 pod kraljem Pisirijem podjarmil Sargon II._NEWLINE_Poleti 605 pr. n. \xc5\xa1t. je bila v bli\xc5\xbeini mesta bitka pri Karkemi\xc5\xa1u med babilonsko vojsko Nebukadnezarja II. in egip\xc4\x8danskega faraona Neha II. in ostanki asirske vojske. Cilj Nehovega pohoda je bil prekiniti trgovske poti \xc4\x8dez Evfrat. Egip\xc4\x8dani so bili v nepri\xc4\x8dakovanem napadu Babiloncev premagani in prisiljeni na umik iz Sirije.'